بیرلشمیش میللت‌لر تشکیلاتی‌نین دونیا قیدا پروقرامی (WFP) تورکیه-‌نین ائو صاحیبلیگینده صاباح ایستانبولدا کئچیریله‌جک سوریه موضوعو سوندا دؤرد طرف‌لی ذیروه گؤروشونو ممنونیتله قارشیلادیغینی بیلدیردی.
دونیا قیدا پروقرامی‌نین سؤزچوسو هروه ورهوسل بمت-نین ژنو اوفی‌سینده کئچیریلن مطبوعات کنفرانسیندا تورکیه پرزیدنتی رجب طیب اردوغانین ائو صاحیبلیگینده آلمانیا باش ناظیری آنگلا مرکل، فرانسا پرزیدنتی امانوئل ماکرون و روسیانین جمهور باشقانی ولادیمیر پوتی‌نین ایشتیراکی ایله صاباح ایستانبولدا کئچیریله‌جک سوریه موضوعلو دؤرد طرف‌لی ذیروه گؤروشو ایله علاقه‌دار دانیشدی.
ذیروه گؤروشونده ایلک نوبه‌ده، سوریه-لی سیویل لرین وضعیتی‌نین موذاکیره اولونماسینا چاغیران ورهوسل اؤلکه‌نین یئنی‌دن اینشاسی‌نین و آجلیق بحرانی‌نین باشا چاتماسی‌نین موناقیشه‌لرین بیردفعه‌لیک دایاندیریلماسی ایله مومکون اولاجاغینی قئید ائتدی.
سؤزچو سوریه-ده 2011-جی ایلده باش وئرن ایچ ساواشین میلیون‌لارلا اینسانی آجلیق و یوخسوللوغا محکوم ائتدیگینی وورغولایا‌راق، 6،5 میلیون سوریه-لی‌نین بیر سونراکی یئمگی نین هاردان گله جگینی بیلمه‌دن یاشادیغینی بیلدیردی.
"میلیون‌لارلا عائله‌یه ارزاق یاردیمینی داوام ائتدیرمک اوچون سوریه-ده کی ثابت‌لیک و تهلوکه‌سیزلیک حیاتی اهمیت داشیییر" دئین ورهوسل تورکیه-‌نین ائو صاحیبلیگینده روسیا، آلمانیا و فرانسانین ایشتیراک ائدجگی سوریه موضوعلو دؤرد طرف‌لی ذیروه گؤروشونو ممنونیتله قارشیلادیق‌لارینی سؤیله‌دی.
دونیا قیدا پروقرامی‌نین سؤزچوسو هفته عرضینده اینسانی یاردیمین چاتدیریلاجاغی آچیق‌لانان اؤلکه‌نین جنوب-غربین‌دکی روکبان دوشرگه‌سینه دوغرو حرکت ائتمه‌لی اولان بمت کونوویونون تهلوکه‌سیزلیک سببیندن یولا چیخمادیغینی و نه زامان یولا چیخاجاغینی بیلمه دیگینی ایفاده ائتدی.
